<classify> WAKATI manusura wa ajali ya kivuko cha Mv Nyerere wakiendelea na matibabu, wataalamu wa saikolojia wamepelekwa katika kisiwa cha Ukara wilayani Ukerewe ili kutoa huduma ya ushauri na saikolojia kwa manusura hao na wale wote waliopoteza ndugu zao kwenye ajali hiyo.Aidha, mataifa mbalimbali duniani yametoa salamu za rambirambi kutokana na msiba huo. Shirika la Msalaba Mwekundu ni kati ya taasisi zilizojitolea kutoa wataalamu wake kwa kazi hiyo inayokadiriwa kufanyika kwa siku 10. Katibu Mkuu wa Shirika hilo nchini, Julius Kejo alisema huduma ya tiba ya saikolojia kwa waathirika wa ajali hiyo ni muhimu ili waweze kuondokana na hofu na maumivu waliyoyapata kutokana na maafa yaliyosababishwa na ajali hiyo. Tunajua hili haliwezi kukwepeka.Tumetoa watu 30 wakiwemo wataalamu wa masuala ya ushauri wa kisaikolojia. Watano wataungana na wenzao kutoka serikalini kutoa tiba saikolojia kwa wote walioathirika na ajali hii, alisema. Mratibu wa Mkoa wa Mwanza wa shirika hilo, Gilbert Neka, alisema shirika hilo pamoja na kutoa mifuko ya kuhifadhia miili ya waliopoteza maisha katika ajali hiyo, pia timu yake ilishiriki katika kuokoa watu 40 baada ya ajali kutokea.Nayo Wizara ya Mambo ya Nje na Ushirikiano wa Afrika Mashariki imeendelea kupokea salamu za rambirambi kutoka marais, mawaziri wakuu wa mataifa mbalimbali duniani kwenda kwa Rais wa John Magufuli kutokana na ajali hiyo. Taarifa ya Kitengo cha Mawasiliano cha wizara iliyotolewa jana ilisema salamu zilizopokewa zinatoka kwa Rais wa Kenya, Uhuru Kenyatta, Rais wa Urusi, Vladmir Putin, Rais wa China, Xi Jinping, Rais wa Ujerumani, Frank-Walter Steinmeier na Rais wa Saharawi, Brahim Ghali.Wengine ni Mtawala wa Kuwait, Mtukufu Shehe Sabah Al-Ahmad al Jaber Al-Sabah, Baba Mtakatifu Papa Francis, Rais wa Italia, Sergio Mattarella, Rais wa Uturuki, Recep Tayyip Erdogan, Rais wa Finland, Sauli Niinistö, Rais wa Jamhuri ya Kidemokrasia ya Congo DRC, Joseph Kabila na Rais wa Jamhuri ya Sudan, Omar Hassan Al-Bashir.Viongozi wengine ni Waziri Mkuu wa Israel, Benjamin Netanyahu na Waziri Mkuu wa Sweden , Stefan Löfven. Kwa mujibu wa taarifa hiyo, viongozi hao wamesikitishwa kwao na taarifa za vifo vilivyosababishwa na ajali hiyo na kuwaombea majeruhi kupona haraka. Aidha, Wizara ya Mambo ya Nje na Ushirikiano wa Afrika Mashariki imepokea salamu za rambirambi kutoka kwa balozi mbalimbali zinazowakilisha nchi zao hapa nchini na mashirika ya kimataifa yaliyopo nchini.Baadhi ya balozi hizo ni ubalozi wa Marekani, Ufaransa, Sudan Kusini, Ubalozi wa Falme za Kiarabu UAE na Serikali ya Brazil, ubalozi wa Cuba, wa Nigeria na salamu kutoka Mratibu Mkazi wa Mashirika ya Kimataifa UNDP. Wakati huo huo, wizara hiyo imesema kuwa imepokea salamu za rambirambi za mabalozi wanaowakilisha Tanzania katika nchi za Qatar, Ufaransa, Uingereza, Uholanzi, Afrika Kusini, Sweden, Nigeria, Burundi, Uganda, Kenya, Ubelgiji, Zambia, Msumbiji, China, Japan, Brazil, Comoro, Algeria, Sudan na Canada.Kadhalika tumepokea salamu kutoka kwenye balozi zetu Marekani, Uturuki, Rwanda, Umoja wa Falme za Kiarabu, Misri, Kuwait, Saudi Arabia, Jamhuri ya Kidemokrasia ya Congo DRC, Zimbabwe, Malawi, Uswisi, India, Italia, Jamhuri ya Korea, Urusi, Israel, Ethiopia, Ujerumani, Oman na Malaysia, ilisema taarifa hiyo.  <topic>: KITAIFA 